text: Endelig fik Daniel en praktikplads som mekaniker
  07 februar 2016 kl. 17.45
  Mens Daniel Berg Thomsen ledte efter en læreplads som mekaniker, var han i skolepraktik. - Men han begyndte først at lære noget, da han kom i rigtig praktik.
  19-årige Daniel Berg Thomsen har været i lære som mekaniker siden december, og elsker det.
  Han brugte næsten et år på at finde en læreplads. Imens var han i praktik som mekaniker på sin skole, men hos Bent Pedersen i Esbjerg føler Daniel Berg Thomsen at han bliver langt dygtigere fordi han får mere ansvar og frie tøjler.
  Skal der være flere som Daniel, kræver det at regeringen løser problemet med mangel på praktikpladser. Det mener borgmester i Varde Kommune, Erik Buhl (V), som har sendt et åbent brev til Statsministeren.
  Varde Kommune bliver bakket op af direktøren på Rybners i Esbjerg, der er alvorligt bange for konsekvenserne af de manglende praktikpladser.
  De nyeste tal viser, at hver 10. elev fra en erhvervsuddannelse i TV SYDs sendeområde var i praktik på deres skole i stedet for i lære ude hos en rigtig virksomhed.
  Der er ingen konkrete forslag til Lars Løkke i brevet, men Erik Buhl er åben for flere muligeheder.
  Tilbage i værkstedet ser Daniel Berg Thomsen lyst på fremtiden med en læreplads i hånden.
  